Aontas (scannán)

Is scannán é Aontas faoi thriúr ban ag teacht le chéile chun comhar creidmheasa a robáil. Is dé réir a chéile a fhaigheann an lucht féachana amach na fórsaí a bhrúigh gach duine acu i dtreo na coiriúlachta. Damian McCann agus Sarah Gordon a scríobh é agus McCann a stiúraigh.

 Scéal 
Ní leanann Aontas gnáth-mhúnla na scannán gadaíochta ach cuirtear tús leis an scéil agus an robáil críochnaithe agus téitear siar in am go bhfeictear an méid a tharla roimhe sin. Chinn na scríbhneoirí ar an múnla seo ar mhaithe le haird an lucht féachana a dhíriú ar "na carachtair neamhfhoirfe chasta seo, le tuiscint agus comhbhá, ag cuimhniú nach bhfuil rud ar bith dubh agus bán."

Scéal lán castaí atá ann agus is de réir a chéile a thuigeann an lucht féachana cúinsí na gcarachtar agus na fáthanna ar shocraigh siad ar an mbeart seo. Dar le The Irish News, tá Aontas "mar a bheadh bábóg Rúiseach ann, scéal taobh istigh de scéal eile taobh istigh de scéal arís eile agus mar sin de".

Ó thaobh stíle de, "cruthaíonn an ceol agus bogadh an cheamara atmaisféar bagrach agus tuigeann tú go bhfuil na mná seo lándáiríre, inchurtha ag uafás ar bith." Mar sin féin, tá greann ann chomh maith.

 Cliar 
Ar na haisteoirí atá le feiceáil in Aontas tá Carrie Crowley (An Cailín Ciúin), Bríd Brennan (Doineann), Eva-Jane Gaffney (Small Things Like These), Seán T. Ó Meallaigh (Doineann), Marcus Lamb (Rebellion).

Chum an ceoltóir agus cumadóir Daithí (Christy, Lakelands) fuaimrian Aontas, ceol tuineanta sintéiseora "a chuir le luas agus atmaisféar" an scannáin.

Ba iad Damian McCann agus Sarah Gordon a scríobh an script dá gcomhlacht Púca Films agus is é an dara scannán Gaeilge a stiúraigh McCann, tar éis Doineann a eisíodh in 2021. Órflaith Ní Chearnaigh a bhí ina léiritheoir air agus ba í Sorcha Nic Giolla Mhuire eagarthóir an scannáin. Mar léiritheoirí feidhmiúcháin bhí Máire Ní Chonláinn ó TG4, Karen Kirby ó BBC Gaeilge, Áine Walsh ón gCiste Craoltóireachta Gaeilge.

 Glacadh 
Bhuaigh Aontas ‘Scannán na Bliana’ 2025 ag Gradaim Chumarsáide an Oireachtais i mBéal Feirste.

Fuair an scannán lucht féachana i mbreis agus 30 féile idirnáisiúnta sa tSín, i Meiriceá, sa Fhrainc, sa Ghearmáin agus in Éirinn.

 Naisc sheachtracha 
 Léirmheas san Irish News: "Beidh an pobal agus criticeoirí ar aon intinn faoi Aontas"
 Agallamh ar An Cúinne Dána (RnaG): "Aontas"
 Agallamh ar Raidió na Life: "Scannán Heist as Gaeilge"

 Tagairtí 

Catagóir:Scannáin na hÉireann
Catagóir:Scannáin Ghaeilge
Catagóir:Scannáin 2025
Catagóir:2025